รัฐบาลไทย-ข่าวทำเนียบรัฐบาล-ศบค. แถลง ผู้ป่วยใหม่ 7 รายเดินทางมาจากต่างประเทศ เข้า State Quarantine ระบุเมื่อสถานการณ์คลี่คลายดีขึ้น ก็สามารถเข้าสู่การผ่อนคลายมาตรการระยะ 4 ได้
วันจันทร์ที่ 8 มิถุนายน 2563
ศบค. แถลง ผู้ป่วยใหม่ 7 รายเดินทางมาจากต่างประเทศ เข้า State Quarantine ระบุเมื่อสถานการณ์คลี่คลายดีขึ้น ก็สามารถเข้าสู่การผ่อนคลายมาตรการระยะ 4 ได้
ศบค. แถลง ผู้ป่วยใหม่ 7 รายเดินทางมาจากต่างประเทศ เข้า State Quarantine ระบุเมื่อสถานการณ์คลี่คลายดีขึ้น ก็สามารถเข้าสู่การผ่อนคลายมาตรการระยะ 4 ได้
วันนี้ (8 มิถุนายน 2563) เวลา 11.30 น. ณ ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) โถงกลาง ตึกสันติไมตรี ทําเนียบรัฐบาล นายแพทย์ทวีศิลป์ วิษณุโยธิน โฆษก ศบค. แถลงสถานการณ์ประจําวันและมาตรการในการควบคุมสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) สรุปสาระสําคัญ ดังนี้
1. สถานการณ์ผู้ติดเชื้อไวรัสโคโรนา 2019 (โควิด-19) ในไทย
สถานการณ์ผู้ติดเชื้อไวรัสโคโรนา 2019 (โควิด-19) ในประเทศไทยมีผู้ป่วยรายใหม่ 7 ราย ผู้ป่วยยืนยันสะสม 3,119 ราย อยู่ในสถานที่เฝ้าระวังที่รัฐจัดให้ 182 ราย ผู้ที่หายป่วยแล้ว 2,973 ราย ผู้เสียชีวิตยังคงที่ 58 ราย รวมแล้วกรุงเทพฯ และนนทบุรียังคงมีผู้ป่วยสูงสุด 1,743 ราย ภาคใต้ 743 ราย ภาคกลาง 427 ราย ภาคตะวันออกเฉียงเหนือ 111 ราย ภาคเหนือ 95 ราย ทั้งนี้ ผู้ป่วยใหม่ 7 ราย เป็นผู้ที่เดินทางมาจากต่างประเทศและเข้า State Quarantine โดยมาจากประเทศปากีสถาน 2 ราย UAE 4 ราย และสหรัฐอเมริกา 1 ราย สําหรับการจัดอันดับประเทศต้นทางที่คนไทยเดินทางกลับมา 3 ประเทศ ได้แก่ ประเทศปากีสถาน มีคนไทยกลับมาสะสม 196 ราย ผู้ป่วยยืนยัน 14 ราย UAE คนไทยกลับมาสะสม 761 ราย ผู้ป่วยยืนยัน 19 รายและสหรัฐอเมริกา คนไทยกลับมาสะสม 2,052 ราย ผู้ป่วยยืนยัน 9 ราย ทั้งนี้ ขอขอบคุณ 9 จังหวัด ได้แก่ สงขลา สตูล กรุงเทพฯ ปัตตานี ยะลา ชลบุรี นราธิวาส กระบี่ สมุทรปราการ ที่ทําให้คนไทยได้กลับมาอยู่ใกล้บ้านและมีพื้นที่ให้มีการกักตัวด้วย
โฆษก ศบค. กล่าวถึงสถานการณ์ผู้ป่วยยืนยันตามปัจจัยเสี่ยง 5 อันดับ ได้แก่ 1. ผู้ที่เดินทางมาจากต่างประเทศและเข้า State Quarantine 2. สัมผัสใกล้ชิดกับผู้ป่วยยืนยันรายก่อนหน้านี้ 3. ไปสถานที่ชุมชน เช่น ตลาดนัด 4. อาชีพเสี่ยง เช่น ทํางานในสถานที่แออัด 5. การค้นหาผู้ป่วยเชิงรุก/ผู้ติดเชื้อในชุมชน ส่วนใหญ่จะเกิดขึ้นในสัปดาห์ที่ 20 (10-16 พ.ค.) โดยปัจจุบันสัปดาห์ที่ 24 (7 -13 มิ.ย.) สถานการณ์เริ่มคลี่คลาย ซึ่งทุกคนต้องเฝ้าระวัง ขณะนี้การติดเชื้อจากนอกประเทศของไทยยังมีอยู่มาก นอกจากนี้ จํานวนผู้ป่วยยืนยัน 2 สัปดาห์ล่าสุดมาจากผู้ที่เดินทางมาจากต่างประเทศ และเข้าสถานกักกันของรัฐ 77 ราย การสัมผัสใกล้ชิดกับผู้ป่วยยืนยันรายก่อนหน้านี้มีปัจจัยเสี่ยงมากที่สุดถึง 1,191 ราย อาชีพเสี่ยง เช่น ทํางานในสถานที่แออัด 284 ราย สนามมวย 274 ราย คนไทยเดินทางกลับจากต่างประเทศ 269 ราย สถานบันเทิง 227 ราย ด้านจํานวนตัวอย่างที่ได้รับการตรวจ COVID-19 ตั้งแต่เริ่มเปิดบริการตรวจ ถึง 5 มิถุนายน 2563 มีจํานวนการตรวจสะสม 468,175 ตัวอย่าง ทั้งของภาครัฐและเอกชนร่วมกัน ถ้าสถานการณ์เริ่มคลี่คลายไปในทางที่ดีขึ้นก็สามารถเข้าสู่ระยะที่ 4 ได้ โดยทุกคนต้องช่วยกัน
2. สถานการณ์ผู้ติดเชื้อไวรัสโคโรนา 2019 (โควิด -19) ของโลก
สถานการณ์ผู้ติดเชื้อไวรัสโคโรนา 2019 (โควิด-19) ของโลก พบผู้ติดเชื้อยืนยันสะสมอยู่ที่ 7,086,476 ราย จํานวนผู้ป่วยเพิ่มขึ้น 111,755 ราย รวมจํานวนผู้เสียชีวิตอยู่ที่ 406,126 ราย สหรัฐอเมริกายังคงมีผู้ป่วยยืนยันสะสมเป็นอันดับที่ 1 ของโลก ปัจจุบันไทยอยู่อันดับที่ 81 ของโลก สําหรับประเด็นที่น่าสนใจในต่างประเทศ ได้แก่ เกาหลีใต้ พบกลุ่มก้อนใหม่ของการแพร่ระบาดของโควิด-19 อีกอย่างน้อย 3 กลุ่มคือ กลุ่มผู้ทํากิจกรรมในโบสถ์ กลุ่มบริษัทขายสินค้าตามบ้าน และกลุ่มโรงยิมปิงปอง ทําให้ยอดผู้ติดเชื้อของเกาหลีใต้สูงขึ้นกว่า 50 รายต่อเนื่องกันสองวัน ก่อนจะลดลงมาเป็น 38 รายในวันนี้ ซึ่ง 33 รายเป็นการติดเชื้อภายในประเทศ สําหรับอินเดียกําลังเผชิญกับวิกฤติโควิด-19 อย่างหนัก พบผู้ติดเชื้อใหม่ในช่วง 24 ชั่วโมงที่ผ่านมาสูงถึง 9,887 ราย ทําให้ยอดสะสมผู้ติดเชื้อพุ่งขึ้นมาอยู่ที่ 236,657 ราย โดยมุมไบ มีผู้ติดเชื้อโควิดมากที่สุดในประเทศ ตามโรงพยาบาลต่าง ๆ กําลังจะรองรับจํานวนผู้ป่วยไม่ไหว ขณะที่บราซิลมีผู้เสียชีวิตด้วยโรคโควิด-19 ในช่วง 24 ชั่วโมงล่าสุด เพิ่มอีก 1,005 ศพ ทําให้จํานวนผู้เสียชีวิตขึ้นมาอยู่ที่ 35,026 ศพ และพบผู้ติดเชื้อรายใหม่ภายในวันเดียว 30,830 ราย ส่งผลให้ยอดสะสมผู้ติดเชื้อในบราซิลเพิ่มขึ้นมาเป็น 645,711 ราย
3. การดําเนินการตามมาตรการ
มาตรการนําคนไทยกลับจากต่างประเทศ
วันนี้ เวลา 06.20 น. จะมีคนไทยเดินทางกลับมาจากโอมาน 214 คน เวลา 13.05 น. จากไต้หวัน 99 คน และเวลา 21.45 น. จากสหรัฐอเมริกา 191 คน ในวันพรุ่งนี้ (9 มิถุนายน 63) เวลา 07.05 น. จะมีผู้เดินทางกลับจากอียิปต์ 200 คน เวลา 12.10 น. จากภูฏาน 1 คน เวลา 15.40 น. จากญี่ปุ่น 124 คน เวลา 21.45 น. จากเกาหลีใต้ 116 คน และเวลา 23.55 น. จากจีน 37 คน โดยแผนเที่ยวบินนําคนไทยที่ตกค้างกลับไทยในวันที่ 10 มิถุนายน มี 4 เที่ยวบิน ได้แก่ สหรัฐอเมริกา รัสเซีย เนเธอร์แลนด์ และฮ่องกง วันที่ 11 มิถุนายน 2 เที่ยวบิน ได้แก่ อินโดนีเซีย และไต้หวัน วันที่ 12 มิถุนายน 3 เที่ยวบิน ได้แก่ ซาอุดิอาระเบีย ฟิลิปปินส์ และสิงคโปร์ วันที่ 13 มิถุนายน 3 เที่ยวบิน ได้แก่ อินเดีย สหรัฐอาหรับเอมิเรสต์ และเกาหลีใต้ วันที่ 14 มิถุนายน 2 เที่ยวบิน ได้แก่ ออสเตรเลีย และเนเธอร์แลนด์ และวันที่ 15 มิถุนายน 2 เที่ยวบิน ได้แก่ สหราชอาณาจักร และอินเดีย
รายงานผู้เดินทางกลับเข้าประเทศผ่านจุดผ่านแดนทางบกมีผู้เดินทางจากมาเลเซีย 171 คน สปป.ลาว 21 คน และกัมพูชา 5 คน รวม 197 คน โดยจํานวนผู้ที่เดินทางเข้าประเทศทางอากาศและด่านชายแดนสะสมรวม 34,965 รายรายงานข้อมูลสถานการณ์ผู้เดินทางเข้าประเทศที่ต้องกักกันตัวในที่กักกันของรัฐจัดให้(State Quarantine และ Local Quarantine) ตั้งแต่ 3 เมษายน – 7 มิถุนายน มีผู้เข้ากักกันสะสม 34,965 ราย ผู้กลับบ้านสะสม 25,101 ราย ผู้เข้ากักกันปัจจุบัน 9,864 ราย ทําให้พบผู้ติดเชื้อในสถานกักกันที่รัฐจัดให้ 182 ราย
รายงานข้อมูลสรุปการใช้งาน www.ไทยชนะ.comยอดสะสมตั้งแต่เริ่มโครงการมีร้านค้าลงทะเบียน 165,433 ร้าน ผู้ใช้งาน 23,516,649 คน เป็นผู้ใช้งานผ่านแพลตฟอร์มไทยชนะ 23,372,292 คน ผ่านแอปพลิเคชันไทยชนะ 144,357 คน และจํานวนการดาวน์โหลดแอปพลิเคชันไทยชนะ 220,347 คน รายงานการตรวจกิจการ/กิจกรรมที่ได้รับการผ่อนคลายด้านการดําเนินชีวิตวันที่ 7 มิถุนายน 2563 ได้ทําการตรวจทั้งหมด 20,703 แห่ง พบว่าปฏิบัติตามมาตรการ 20,692 ปฏิบัติไม่ครบ 11 แห่ง คิดเป็นร้อยละ 0.05 และไม่พบผู้ไม่ปฏิบัติตามมาตรการ
-------------------
กลุ่มประชาสัมพันธ์และเผยแพร่ สํานักโฆษก